钦定古今图书集成/理学汇编/文学典/第118卷 > 马应龙
## 钦定古今图书集成/理学汇编/文学典/第118卷 > 马应龙

按《青州府志》：“应龙，字伯光，安丘人，文炜子。生有异质，
淬砺问学，为文奇宕，与弟从龙翱翔艺圃。从父作邑
志，论著多所创定，有良史才。壬辰成进士，除杞县令。
时大旱，人相食，公为数十粥厂，活民无算。赈使光禄
锺公绘图以进，创诸仓，积谷七万馀斛，治乌国河，底
绩两蒙钦赏。葺学课士，考礼制，定乐律，文教彬彬焉。”
捐俸作冬生院以居茕，独买腴田三百赡之。藩校杀
人贿作飞语，惑当事者，公竟论如法。秩满，升礼部主
事，杞人怀之，伐石颂德。寻转精膳司郎中，请告家居，
卒。杞之荐绅士民闻之流涕，举入名宦祠。公天性纯
笃，以孝友闻。尤好学，有独诣。所著《杞乘》四十八卷、《道
德经注解》二卷、《艺林钩微录》二十四卷，《词林玉屑》二
卷，《批评秦汉文》十二卷，“《考订古本周礼》六卷，《古本参
同契》二卷，《毛诗》”七卷，《尚书》七卷，文集若干卷，藏于家。